钦定古今图书集成/方舆汇编/边裔典/第104卷 > 明
## 钦定古今图书集成/方舆汇编/边裔典/第104卷 > 明

### 太祖洪武三年命福建行省都事沈秩诏谕浡泥国其王遣使入贡

按《明外史浡泥传》，“浡泥于古无所考，宋太宗时始通
中国。太祖洪武三年八月，命御史张敬之、福建行省
都事沈秩往使，自泉州航海，阅半年抵阇婆，又逾月
至。其国王马合谟沙傲慢不为礼，秩责之，始下座拜
受诏。时其国为苏禄所侵，颇衰耗。王辞以贫，请三年
后入贡。秩晓以大义，王既许诺。其国素属阇婆，阇婆”
人间之，王意中沮。秩折之曰：“阇婆久称臣奉贡，尔畏
阇婆，反不畏天朝耶？”乃遣使奉表笺，贡鹤顶生玳瑁、
孔雀、梅花大片、龙脑米、龙脑、西洋布、降真诸香。八月，
从敬之等入朝，表用金，笺用银字，近回鹘皆镂之以
进。帝喜，宴赉甚厚。

按《闽书》：浡泥国，本阇婆属，在西南大海中，统十四州。
洪武三年八月，福建行省都事沈秩与监察御史张
敬之等奉诏往谕其国，十月繇泉南入海。明年三月
乙酉朔，达阇婆，又逾月始至。国王马合谟沙僻居海
中，倨傲无人臣礼。秩令译人通言曰：“皇帝抚有四海，
日月所照，霜露所队，无不奉表称臣。浡泥弹丸之地，
欲抗天威耶？”王大悟，举手加额曰：“皇帝为天下主，即
吾君父，安敢云抗？”秩即折之曰：“王既知君父之尊，为
臣子者奈何不敬？”亟撤王座，更设香案，寘诏其上，命
官属列拜于庭。秩奉诏立宣，王俯伏听成礼退。明日，
王辞曰：“近日苏禄起兵来侵，子女玉帛尽为所掠。必
俟三年后，国事稍纾。”造舟入贡。秩曰：“皇帝登大宝有
年矣，四夷之国，东则日本、高丽，南则交趾、占城、阇婆，
西则吐蕃，北则蒙古诸部落，使者接踵于道，王即行
已晚，何谓三年？”王曰：“地瘠民贫，愧无奇珍以献，故尔
迟之，非有他也。”秩曰：“皇帝富有四海，岂有所求于王，
但欲王之称藩效顺耳。”王大会其属共议，遣亦思麻
逸等四人，以金表、报笺及方物入贡。临发，赠秩金佩
刀、吉贝布。秩峻辞之。王顾近侍曰：“中国使者廉洁如
是，阇婆来人，诛索每无厌，况强之而不受耶？尔曹宜
效之。”秩以涉海万里，不可以无纪，乃与敬之各赋一
诗。王大悦，请书于版中悬之。既与王别，再行至海口，
王又惑左右言，令人谓亦思麻逸曰：“使者不受刀布，
尔等必不还矣。”秩恐王不安，复入王所，反复譬晓，王
曰：“使者言如此”，中心释然已，举酒为别，酬地祝曰：“愿
使者早还中国，愿亦思麻逸蚤归敝邦。”秋八月十五
日，还京师。十六日，以《亦思麻逸》等入见，赐宴于会同
馆。已而遣归，以金绮赐其王。

按《明一统志》：“浡泥国去阇婆四十五日程，去三佛齐
四十日程，去占城三十日程。朝贡，自广东达于京师”，
本阇婆属国，在西南大海中，所统十四州。前代不通
中国。宋太平兴国中，其国王向打始遣使入贡。元丰
中，国王锡理麻喏复遣使入贡。本朝洪武四年，国王马谟沙遣其臣亦思麻逸进表笺，贡方物。其国以板
为城。王所居屋，覆以贝多叶，民舍覆以草。王坐绳床，
出即大布单坐其上，众舁之，名曰“阮囊。”战斗者则持
刀披甲，甲以铜铸，状若大筒，穿之于身，护其腹背。其
国邻底门国有药树，取其根煎为膏，服之及涂其体。
兵刃所伤，皆不死。丧葬亦有棺敛。以竹为轝车，载弃
山中。二月始耕则祀之，逾七年则不复祀。婚娉之礼，
先以椰子酒、槟榔次之，指环又次之，然后以吉贝布，
或量出金银成其礼。国人以十二月七日为岁节，凡
宴会，鸣鼓、吹笛、击钹、歌舞为乐。无器皿，以竹编《贝多》
叶为器盛食，食讫弃之。

按《明会典》：“洪武四年，赐国王织金彩段纱罗及使者
绮帛有差。”

洪武八年，命浡泥国山川之祀附福建之次。

按：《明外史浡泥传》：“洪武八年，命其国山川附祀福建
山川之次。”

### 成祖永乐三年封浡泥国麻那惹加那为王赐印诰王率妃及子女入朝

按《明外史浡泥传》：“永乐三年冬，其王麻那惹加那乃
使使入贡，遣官封为国王，赐印诰、敕符、勘合、锦绮、彩
币。王大悦，率妃及弟妹子女陪臣泛海来朝。次福建，
守臣以闻。遣中官往宴劳，所过州县皆宴。”

永乐六年，《浡泥》国王入朝。

按《明外史浡泥传》：“永乐六年八月，入都朝见，帝奖劳
之，王跪致词曰：‘陛下膺天宝命，统一万方。臣远在海
岛，荷蒙天恩，赐以封爵，自是国中雨旸时顺，岁屡丰
登，民无灾厉，山川之间，珍奇毕露，草木鸟兽亦悉蕃
育。国中耆老咸谓此圣天子覆冒所致。臣愿睹天日
之表，少输悃诚。故不惮险远，躬率家属陪臣诣阙献’”
谢。帝慰劳再三，命王妃所进中宫笺及方物，陈之文
华殿。王诣殿进献毕，自王及妃以下悉赐冠带、袭衣。
帝乃飨王于奉天门，妃以下飨于他所，礼讫，送归会
同馆。礼官请王见亲王仪，帝令准公侯礼。寻赐王仪
仗、交椅、银器、伞扇、销金鞍马、金织文绮纱罗绫绢衣
十袭，馀赐赉有差。十月，王卒于馆。帝哀悼，辍朝三日，
遣官致祭，赙以缯帛，东宫亲王皆遣祭。有司具棺椁
冥器葬之安德门外石子冈，树碑神道，又建祠墓侧，
有司春秋祀以少牢，谥曰“恭顺。”赐敕慰其子遐旺，命
袭封国王。遐旺与其叔父上言：“臣国岁供瓜哇片脑
四十斤，乞敕瓜哇罢供，岁进天朝。臣今归国，乞命官
护送，就留镇一年，慰”国人之望。并乞定朝贡期及傔
从人数。帝悉从之，命三年一贡，傔从惟王所遣。遂敕
瓜哇国免其岁供。王辞归，赐玉带一、金百两、银三千
两及钱钞、锦绮、纱罗、衾褥、帐幔、器物，馀皆有赐。以中
官张谦、行人周航护行。初，故王言：“臣蒙恩赐爵，臣境
土悉属职方，乞封国之后山为一方镇。”新王复以为
言，乃封为长宁镇国之山。御制碑文，令谦等勒碑其
上。其文曰：“上天佑启我国家万世无疆之基，肆命朕
太祖高皇帝，全抚天下，休养生息，以治以教，仁声义
问，薄极照临四方万国奔走臣服充凑于庭，神化感
动之机，其妙如此。朕嗣守鸿图，率由典式，严恭祗畏，
协和所统，无间内外，均视一体，遐迩绥宁”，亦克承予
意。乃者，浡泥国致诚敬之至，知所尊崇，慕尚声教，益
谨益虔。率其眷属陪臣，不远万里，浮海来朝，达其志，
通其欲，稽颡陈辞曰：“远方臣妾，丕冒天子之恩，以养
以息，既庶且安，思见日月之光，故不惮险远，辄敢造
庭。”又曰：“覆我者天，载我者地，使我有土地人民之奉，
田畴邑井之聚，宫室之居，妻妾之乐，和味宜服，利用
备器，以资其生，强罔敢侵，众罔敢暴，实惟天子之赐。”
是天子功德所加，与天地并，然天仰则见之矣，地蹐
则履之矣。惟天子远而难见，诚有所不通，是以远方
臣妾，不敢自外逾历山海，躬诣阙廷，以伸其悃。朕曰：
“惟天惟皇考付予以天下，子养庶民，天与皇考视民
同仁，予其承天与皇考之德，惟恐弗堪，弗若汝言。”乃
又拜手稽首曰：“自天子建元之载，臣国时和岁丰，山
川之藏珍宝者皆流溢焉，草木之无葩花者皆华而
实焉，异禽和鸣而走兽跄舞焉。国之黄叟曰：‘中国圣
人，德化渐暨，斯多嘉应。臣土虽远京师，然实天子之
氓，故奋然而来觐也。朕观其言文貌恭，动不逾’”，则悦
喜礼教，脱略故习，非超然卓异者不能若此也。稽之
载籍，自古逖远之国，奉若天道，仰望声教，身致帝庭，
盖有之矣。至于举妻子、兄弟、亲戚、陪臣，顿首称臣妾
于阶陛之下者，惟《浡泥》国王一人而已，西南诸蕃国
长，未有如王之贤者也。王之至诚，贯于金石，达于神
明，而令名传于悠久，可谓有光显矣。兹特赐封王国
中之山为长宁镇国之山。赐文刻石，以著王休于昭
万年，其永无斁！系之《诗》曰：“炎海之墟，浡泥所处煦仁
渐义，有顺无迕。㥪㥪贤王惟化之慕。导以象胥遹来
奔赴，同其妇子。兄弟陪臣稽颡阙下，有言以陈。谓君
犹天。”遗其休乐。一视同仁，匪偏厚薄顾兹鲜德，弗称
所云。浪舶风樯，“实劳恳勤。”稽古远臣，顺来怒趌。以躬或难，矧曰“家室。”王心亶诚，金石其坚。西南蕃长，畴与
王贤。矗矗高山，以镇王国。镵文于石，懋昭王德。王德
克昭，王国攸宁。于万斯年，仰我大明。

永乐八年，浡泥国遣使入贡谢恩。

按《明外史浡泥传》：“永乐八年九月，遣使从谦等入贡
谢恩。”

永乐九年复命中官张谦以彩绢等物赐浡泥国
按《明外史浡泥传》：永乐九年，复命谦赐其王锦绮、纱
罗、彩绢凡百二十匹。其下皆有赐。

永乐十年，浡泥国王遐旺及其母来朝。

按《明外史浡泥传》：“永乐十年九月，遐旺偕其母来朝，
命礼官宴之会同馆，光禄寺旦暮给酒馔。明日，帝飨
之奉天门，王母亦有宴。越二日再宴，赐王冠带袭衣，
王母、王叔父以下分赐有差。”

永乐十一年，浡泥国王辞归，赐金银等物。

按《明外史浡泥传》：“永乐十一年二月辞归，赐金百、银
五百，钞三千锭，钱千五百缗，锦四，绮帛纱罗八十，金
织文绣、文绮衣各一，衾褥帏幔、器物咸具。自十三年
至洪熙元年，四入贡后，贡使渐稀。”

按《明会典》：“浡泥国，永乐间，使臣二十一人，三日下程
一次，羊二只，鹅四只，鸡八只，酒二十瓶，米一石，面二
十斤，果子四色，蔬菜、厨料。”

### 仁宗洪熙 年定浡泥使臣下程之制

按《明会典》：“洪熙间，使臣三十六人，三日下程一次。羊
五只，鹅十只，鸡二十只，酒十瓶，米二石，面七十斤，果
子五盘，每盘十斤，盐五斤，酱三斤，花椒一斤，香油四
斤，醋四瓶，茶二斤，蔬菜厨料。”

### 武宗正德 年以佛郎机阑入为寇诸番通贡概行屏绝

按《明外史浡泥传》：“正德间，佛郎机阑入流毒，概行屏
绝。曾未几年，遽尔议复，损威已甚。章下都察院，请悉
遵旧制，毋许混冒。”

### 世宗嘉靖九年浡泥国来贡

按《明外史浡泥传》：“嘉靖九年，给事中王希文言，暹罗、
占城、琉球、瓜哇、浡泥五国来贡，并道东莞。后因私携
贾客，多绝其贡。”

### 神宗万历 年浡泥王卒无嗣族人争立国中大乱按明外史浡泥传万历中其王卒无嗣族人争立国中杀戮几尽乃立其女为王漳州人张姓者初为其

国。那督，华言尊官也，因乱出奔，女主立迎还之。其女
出入王宫，得心疾，妄言父有反谋。女主惧，遣人按问
其家，那督自杀。国人为讼冤。女主悔，绞杀其女，授其
子官。后虽不复朝贡，而商人往来不绝。国统十四洲，
在旧港之西，自占城四十日可至。初属瓜哇，后属暹
罗，改名大泥。”华人多流寓其地。时红毛番强商其境，
筑土库以居。其入彭湖互市者，所携乃“《大泥国文》也。

《明？一统志》